Gandia, l'únic ajuntament de la Comunitat Valenciana amb més de 50.000 habitants que obté el 100% de puntuació del Segell Infoparticipa 2024
30 maig 2025

## Gandia, l'únic ajuntament de la Comunitat Valenciana amb més de 50.000 habitants que obté el 100% de puntuació del Segell Infoparticipa 202430 maig 2025Última actualització: 30 maig 2025

![](../gestion/img/04ac33b78c80aa0c6253c0bb0ea2b7127501e33bc99cd20dc21c854858ebb280.jpg)  
  

El regidor delegat d’Administració, Govern Interior i Recursos Humans, **Adrià Vila**, ha informat este matí que Gandia ha tornat a rebre un important reconeixement en matèria de transparència.  
Es tracta del **Segell Infoparticipa 2024**, que atorga la Universitat Autònoma de Barcelona (UAB) a la transparència i qualitat de la comunicació pública local, i que premia el compliment de les bones pràctiques reflectides en les webs dels ajuntaments, consells comarcals i diputacions.

En esta edició, Gandia s’ha convertit, juntament amb Onda, en un dels dos únics municipis de la Comunitat Valenciana que compleix el 100 % dels indicadors avaluats i en l’únic municipi amb més de 50.000 habitants que aconsegueix el percentatge màxim. En total, participen en esta minuciosa anàlisi 545 municipis, a més de les tres diputacions.

  

L’estudi avalua 52 indicadors agrupats en cinc àrees clau: informació sobre els representants polítics, gestió dels recursos col·lectius, gestió dels recursos econòmics, informació sobre el municipi i ferramentes per a la participació ciutadana.

Vila ha expressat la seua satisfacció per este reconeixement: “_Este segell és una mostra més del nostre compromís amb la transparència, en l’accés a la informació dels representants polítics, la gestió dels recursos col·lectius, econòmics i de les ferramentes per a la participació ciutadana_”.  
“_Infoparticipa reconeix que una de les prioritats d’este govern és la transparència en la manera de governar i de gestionar_”, ha conclòs.